A Bizottság határozata
(2001. december 12.)
a dísznövények szaporítóanyagainak a 98/56/EGK tanácsi irányelv szerinti közösségi összehasonlító kísérleteire és vizsgálataira vonatkozó szabályok megállapításáról
(az értesítés a C(2001) 4224. számú dokumentummal történt)
(2001/898/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a dísznövények szaporítóanyagainak forgalmazásáról szóló 98/56/EK tanácsi irányelvre [1] és különösen annak 14. cikke (4) bekezdésére,
mivel:
(1) A fent említett irányelv előírja a szaporítóanyagok esetében végrehajtandó közösségi összehasonlító kísérletekre és vizsgálatokra vonatkozó szabályokat.
(2) Biztosítani kell a kísérletekben és vizsgálatokban részt vevő minták megfelelő reprezentativitását, legalább bizonyos kiválasztott növények esetében.
(3) Amennyiben a fent említett növények vetőmagját általában előállítják vagy forgalmazzák a területükön, a tagállamoknak részt kell venniük a közösségi összehasonlító kísérletekben és vizsgálatokban, hogy ezekből megbízható következtetéseket tudjanak levonni.
(4) A Bizottság felelős a közösségi összehasonlító kísérletekre és vizsgálatokra vonatkozó szabályok megállapításáért.
(5) A kísérletek és vizsgálatok végrehajtására vonatkozó technikai szabályokat a Dísznövény-szaporítóanyagok Állandó Bizottsága állapította meg.
(6) A közösségi összehasonlító kísérleteket és vizsgálatokat 2002-től 2004-ig kell végrehajtani a 2001-ben betakarított szaporítóanyagok esetében, és az e kísérletekre és vizsgálatokra vonatkozó részleteket is meg kell határozni.
(7) Az egy évnél tovább tartó közösségi összehasonlító kísérletek és vizsgálatok esetében a kísérleteknek és vizsgálatoknak az első évet követő részét - feltéve hogy a szükséges előirányzat rendelkezésre áll - a Dísznövény-szaporítóanyagok Állandó Bizottságára vonatkozó további hivatkozás nélkül - a Bizottságnak kell engedélyeznie.
(8) A Dísznövény-szaporítóanyagok Állandó Bizottsága az elnöke által kitűzött határidőn belül nem nyilvánított véleményt,
ELFOGADTA EZT A HATÁROZATOT:
1. cikk
(1) A mellékletben felsorolt növények szaporítóanyagára vonatkozó közösségi összehasonlító kísérleteket és vizsgálatokat 2002-től 2004-ig hajtják végre.
(2) A kísérletek és vizsgálatok 2002. évi maximális költségei a mellékletben vannak felsorolva.
(3) Valamennyi tagállamnak részt kell vennie a közösségi összehasonlító kísérletekben és vizsgálatokban, ha a mellékletben felsorolt növények vetőmagját és szaporítóanyagát általában előállítják vagy forgalmazzák a területén.
(4) A kísérletek és vizsgálatok részleteit a melléklet tartalmazza.
2. cikk
A Bizottság dönthet a mellékletben meghatározott kísérletek és vizsgálatok folytatásáról 2003-ban és 2004-ben. Az ezen az alapon folytatott kísérletek és vizsgálatok maximális költsége nem haladhatja meg a mellékletben meghatározott összeget.
3. cikk
Ennek a határozatnak a tagállamok a címzettjei.
Kelt Brüsszelben, 2001. december 12-én.